Zille daag Zuma vir openbare debatHelen Zille Helen Zille, leier van die Demokratiese Alliansie, het president Jacob Zuma vir ŉ openbare debat uitgedaag. “Ek wil jou graag uitdaag om saam met my aan ŉ nasionale presidensiële televisiedebat oor die toestand van die land en ons ekonomie, veral poste, deel te neem,” het Zille Donderdag in ŉ ope brief aan die president geskryf. Zille het Zuma verlede jaar in Augustus gedaag om saam met haar aan ŉ openbare debat deel te neem oor die toestand van die ekonomie. Zuma het die versoek van die hand gewys. Zille sê in haar brief werkloosheid het van 30.4 tot 34% gestyg sedert Zuma in 2009 as president aangestel is. “Dit is teenstrydig met die stellings wat Zuma oor sy administrasie gemaak het oor werkskepping en ekonomiese bestuur,” sê sy. “Ek glo sterk daaraan dat ons die geleentheid moet hê om openlik hierdie kwessies saam te bespreek en om direk vrae van die publiek te beantwoord.” Sy sê ŉ debat, wat op die televisie uitgesaai word, sal die demokrasie en openbare gesprek versterk. Mac Maharaj, woordvoerder vir Zuma, kon nie aandui of Zuma bewus is van die uitnodiging nie. “Ek wil nie kommentaar lewer daaroor nie,” het Maharaj gesê. -SAPA